b'\n_START_ARTICLE_\nSvin\xc4\x8dev(II) oksid\n_START_SECTION_\nZgradba\n_START_PARAGRAPH_\nZ rentgensko kristalografijo se je ugotovilo, da imata oba polimorfa, tetragonalni in ortorombski, obliko piramide s \xc5\xa1tirikratno  koordiniranimi Pb centri. Tetragonalni PbO ima \xc5\xa1tiri enako dolge vezi Pb-O, ortogonalni pa dve kraj\xc5\xa1i in dve dalj\xc5\xa1i vezi. Piramidasta oblika ka\xc5\xbee na prisotnost stereokemijsko aktivnega prostega elektronskega para. Tetragonalni PbO se imenuje litargit, ortorombski pa masikot. Prehod masikota v litargit in obratno se dose\xc5\xbee z nadzorovanim segrevanjem oziroma ohlajanjem. Tetragonalna oblika je obi\xc4\x8dajno rde\xc4\x8de ali oran\xc5\xbene barve, vendar barva ni najbolj zanesljiv pokazatelj njegove zgradbe. Mineralni obliki obeh polimorfov sta v naravi redki.\n_START_SECTION_\nUporaba\n_START_PARAGRAPH_\nPbO je klju\xc4\x8dna surovina za proizvodnjo svin\xc4\x8devega stekla. Svin\xc4\x8dev oksid zmanj\xc5\xa1a viskoznost steklene taline, v steklu pa pove\xc4\x8da njegov lomni koli\xc4\x8dnik, elektri\xc4\x8dno upornost in sposobnost absorbiranja rentgenskih \xc5\xbearkov. Kot dodatek v industrijsko keramiko (in steklo) pove\xc4\x8da njegovo magnetnost (dvigne Curiejevo temperaturo). V preteklosti se je na veliko uporabljal tudi za kerami\xc4\x8dne glazure za kuhinjsko posodo. Njegova uporaba v ta namen je sedaj mnogo manj\xc5\xa1a. Nekaj PbO se porabi tudi za vulkanizacijo gume, pigmente in barvne premaze. V katodnih ceveh se uporablja za blokiranje rentgenskega sevanja, predvsem v vratu in lijaku, ker na \xc4\x8delni ploskvi lahko povzro\xc4\x8di razbarvanje. Za \xc4\x8delno ploskev je bolj primeren stroncijev oksid._NEWLINE_Proizvodnja svinca, torej tudi svin\xc4\x8devega oksida, je odvisna od \xc5\xa1tevila avtomobilov, ker je svinec klju\xc4\x8dna komponenta avtomobilskih svin\xc4\x8devih akumulatorjev.\n_START_SECTION_\nDrugo\n_START_PARAGRAPH_\nZmes PbO in glicerina se strdi v trden vodoodporen cement, ki se je v\xc4\x8dasih uporabljal za tesnenje stranic in dna akvarijev in stekla v okenskih okvirih. _NEWLINE_Litargit se je v\xc4\x8dasih me\xc5\xa1al z lanenim oljem in kuhal, da je nastal vodoodporen premaz, ki so ga uporabljali za pozla\xc4\x8devanje. Laneno olje je dalo premazu oprijemljivost in odpornost, litargit pa temno rde\xc4\x8do barvo, tako da so bili zlati listi\xc4\x8di videti topli in sijo\xc4\x8di._NEWLINE_PbO se uporablja v nekaterih kondenzacijskih reakcijah v organskih sintezah.\n_START_SECTION_\nAlkimija\n_START_PARAGRAPH_\nSvin\xc4\x8dev oksid je igral pomembno vlogo v alkimiji. Svinec se je v kemijski reakciji pretvoril v rumen PbO, za katerega so verjeli, da je zlato. Reakcijo so imeli za dokaz, da lahko zlato nastane tudi iz neplemenite kovine.\n_START_SECTION_\nVpliv na zdravje\n_START_PARAGRAPH_\nVdihavanje in zau\xc5\xbeitje svin\xc4\x8devega oksida je smrtno nevarno. PbO povzro\xc4\x8da dra\xc5\xbeenje ko\xc5\xbee, o\xc4\x8di in dihal, vpliva na dlesni, osrednje \xc5\xbeiv\xc4\x8devje, ledvica in reproduktivni sistem in se akumulira v tkivih rastlin in sesalcev.'